20 વર્ષ પહેલાં અનુરાગ કશ્યપે 1998માં રામ ગોપાલ વર્માની ‘સત્યા' સાથે કો-રાઇટર તરીકે ફિલ્મ્સમાં ડેબ્યૂ કર્યું હતું અને એ પછી તેમણે ‘પાંચ' ફિલ્મથી ડિરેક્ટર તરીકે ડેબ્યૂ કર્યું હતું. જે ફિલ્મ સેન્સરશિપના ઇશ્યૂઝના કારણે ઇન્ડિયામાં રિલીઝ થઈ શકી જ નથી. અનુરાગની એના પછીની ફિલ્મ ‘બ્લેક ફ્રાઇડે' 1993માં મુંબઈમાં બોમ્બ વિસ્ફોટો વિશેની હુસૈન ઝૈદીની બુક પર આધારિત હતી. જે પણ વિવાદાસ્પદ ફિલ્મ હતી. એ સમયે અનુરાગની ફિલ્મ્સ ભલે બોક્સ-ઓફિસ પર સારું પરફોર્મ નહોતી કરતી, પરંતુ ક્રિટિક્સ એને ખૂબ પસંદ કરતા હતા. આખરે ‘દેવ ડી'થી તેમને બોક્સ-ઓફિસ પર સક્સેસ મળી હતી. 20 વર્ષની આ જર્નીમાં અનુરાગ ચાર ફિલ્મફેર એવોર્ડ્ઝ જીત્યા છે. 2013માં તેમને કાન ફિલ્મ ફેસ્ટિવલ ખાતે ફ્રેન્ચ ગવર્નમેન્ટ દ્વારા નાઇટ ઓફ ધ ઓર્ડર ઓફ આર્ટ્સ એન્ડ લેટર્સથી સન્માનિત કરાયા હતા. ઇન્ડિયાના બેસ્ટ ફિલ્મમેકર્સમાં અનુરાગનો સમાવેશ થાય છે. એટલું જ નહીં ઇન્ટરનેશનલ સિનેમામાં પણ તેઓ જાણીતું નામ છે.